Imtella' Frar 9, 2021 Rapport: Maria Muscat Fil-jiem li ġejjin, 160 tifel u tifla taħt is-sittax-il sena, f'Malta u Għawdex li minħabba d-dijabete jitniggżu erba' darbiet kuljum qabel jieħdu l-insulina, mhux se jibqgħu jużaw din il-proċedura u minflok se jkunu jistgħu jużaw apparat żgħir li se jitwaħħal ma' ġisimhom. B'dan l-apparat jitkejjel il-livell taz-zokkor fid-demm erbgħa u għoxrin siegħa kuljum, anki b'applikazzjoni fuq il-mobile, li se tagħmilha iktar faċli għat-tobba biex isegwu dak li jkun qiegħed jiġri. Il-Konsulent Pedjatriku Dr John Torpiano qal li f'każ li z-zokkor fid-demm f'dawn it-tfal jitla' jew jinżel f'livelli mhux normali, jintbagħat messaġġ ta' allert kemm lit-tfal, lill-ġenituri u anki ċentru li jkun qed isegwi permezz ta' tobba apposta. Meta jkun hemm dan l-allert, it-tobba jitkellmu mal-ġenituri dwar id-deċiżjoni li trid tittieħed biex saħħet it-tfal tiġi lura għal sitwazzjoni stabbli. "Apparat li se jeħel fuq il-ġilda, jikkomunika ma' smart phone tal-pazjent u jaqra l-livell taz-zokkor kull 5 minuti, 24 siegħa kuljum, l-informazzjoni tgħaddi wkoll għand il-ġenituri u trażmess lejn call centre mmoniterjat minn health care professionals, u jaraw jekk jitbaxxiex jew jgholiex iz-zokkor." Id-Deputat Prim Ministru u Ministru għas-Saħħa Chris Fearne qal li l-apparat se jingħata lill-ġenituri tat-tfal bla ħlas, bħala parti minn proġett pilota li se jdum għaddej sitt xhur. Dr Fearne qal li l-mira hi li l-proġett jiġi estiż għal persuni oħrajn. "Is-sistema se nestenduha mhux biss għad-dijabete, mard tal-qalb u mard tal-pulmun u sistemi oħrajn u nagħtu sistema tas-saħħa li ma tiddependix biss meta tmur fuq għand it-tabib imma monitored il-ħin kollu." Id-Deputat Prim Ministru qal li għalissa dan il-proġett pilota se jkun bla ħlas għall-Gvern, iżda wara s-sitt xhur se tinħareġ sejħa għall-offerti biex dan l-apparat jinxtara mill-awtoritajiet tas-saħħa.